ಮೋಜು ಮಸ್ತಿಗಾಗಿ ದರೋಡೆಗೆ ಇಳಿದ ಕಲಬುರಗಿಯ ಖಿಲಾಡಿ ದಂಪತಿ!

ಕಲಬುರಗಿ: ಮೋಜು ಮಸ್ತಿಗಾಗಿ ಸಾಲ ಮಾಡಿದ ಪ್ರತಿಷ್ಠಿತ ಫ್ಯಾಮಿಲಿಯ ದಂಪತಿ ಆ ಸಾಲ ತೀರಿಸಲು ದರೋಡೆಗೆ ಇಳಿದು ಇದೀಗ ಪೊಲೀಸರ ಅತಿಥಿಯಾಗಿದ್ದಾರೆ.

ಜೇವರ್ಗಿ ಪಟ್ಟಣದ ವಿಜಯಕುಮಾರ್ ಸ್ಥಾವರಮಠ್ ಮತ್ತು ಆತನ ಪತ್ನಿ ನಿಶಾ ಬಂಧಿತ ಆರೋಪಿಗಳು. ನಿಶಾ ಎಂಬಿಎ ಓದಿದ್ದರೆ ವಿಜಯ್‍ಕುಮಾರ್ ಬಿಕಾಂ ಓದಿದ್ದಾನೆ. ಇವರಿಬ್ಬರು ಜುಲೈ 10ರಂದು ಕಲಬುರಗಿಯ ಜೇವರ್ಗಿ ಕ್ರಾಸ್ ಬಳಿ ಸುಷ್ಮಾ ಎಂಬವರಿಗೆ ವಿಳಾಸ ಹೇಳುವ ನೆಪದಲ್ಲಿ ಕಾರಿನಲ್ಲಿ ಕುರಿಸಿ ನಕಲಿ ಗನ್ ತೋರಿಸಿ ಚಿನ್ನಾಭರಣ ದರೋಡೆ ಮಾಡಿದ್ದಾರೆ.

ಈ ಪ್ರಕರಣ ನಡೆದ ನಂತರ ನೊಂದ ಮಹಿಳೆ ಸ್ಟೇಷನ್ ಬಜಾರ್ ಪೊಲೀಸ್ ಠಾಣೆಗೆ ದೂರು ನೀಡಿದ್ದಾರೆ. ಕೂಡಲೇ ಕಾರ್ಯ ಪ್ರವೃತ್ತರಾದ ಪೊಲೀಸರು ಸಿಸಿಟಿವಿ ದೃಶ್ಯವಳಿಯನ್ನು ಸಂಗ್ರಹಿಸಿದ್ದಾರೆ. ಆಗ ಈ ಇಬ್ಬರು ಖತರ್‍ನಾಕ್ ದಂಪತಿಯ ಅಸಲಿ ಬಣ್ಣ ಬಯಲಾಗಿದೆ. ಯಾಕೆ ಹೀಗೆ ಮಾಡಿದ್ರೆ ಅಂತಾ ಕಳ್ಳ ದಂಪತಿಗಳಿಗೆ ಕೇಳಿದ್ರೆ ತಪ್ಪಾಯ್ತು ಅಂತಾ ಹೇಳಿದ್ದಾರೆ.

ಇಬ್ಬರು ದಂಪತಿಯ ಪೋಷಕರು ಕೋಟ್ಯಧೀಶರಾಗಿದ್ದಾರೆ. ಈಗ ಮಕ್ಕಳು ಮಾಡಿದ ಈ ಕೆಲಸದಿಂದ ಸದ್ಯ ಅವರು ತಲೆ ತಗ್ಗಿಸುವಂತೆ ಮಾಡಿದೆ.